**PREDKLADACIA SPRÁVA**

**PREDKLADACIA SPRÁVA**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 757/2004 Z. z. o súdoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) ako iniciatívny materiál mimo Plánu legislatívnych úloh vlády Slovenskej republiky na mesiac jún až december 2016.

Účelom návrhu zákona je vytvorenie Kancelárie Najvyššieho súdu Slovenskej republiky (ďalej len ,,Kancelária najvyššieho súdu“), prostredníctvom ktorej sa má predovšetkým zabezpečiť oddelenie riadenie výkonu súdnictva od správy súdov po organizačnej a personálnej stránke. Uvedené je nepochybne nevyhnutným prostriedkom na zabezpečenie a skvalitnenie vnútorného fungovania Najvyššieho súdu Slovenskej republiky (ďalej len ,,najvyšší súd“), čo v konečnom dôsledku prispeje aj skvalitneniu samotného výkonu súdnictva. Koncepčne zmena právnej úpravy, ktorej výsledkom bude oddelenie po organizačnej a personálnej stránke vo vzťahu k riadeniu výkonu súdnictva od správy súdov je koncepčne jednou z pôvodných ideí zákona o súdoch. Predkladateľ sa taktiež inšpiroval vzorom iných fungujúcich tzv. obslužných útvarov, ktorými sú Kancelária Národnej rady Slovenskej republiky, Kancelária prezidenta Slovenskej republiky, Kancelária verejného ochrancu práv, Kancelária Súdnej rady Slovenskej republiky a  Kancelária Ústavného súdu Slovenskej republiky. Návrh zákona v praxi predpokladá prechod pôsobnosti v oblasti správy najvyššieho súdu, s výnimkou personálnych vecí sudcov, z predsedu najvyššieho súdu na Kanceláriu najvyššieho súdu. Kancelária najvyššieho súdu zároveň obsiahne pôsobnosť riaditeľa správy najvyššieho súdu.

Obsahovo bol návrh zákona spracovaný v súvislosti s prihliadnutím na prípravu nového zákona o štátnej službe, najmä vo vzťahu k zásadným pripomienkam uplatneným zo strany najvyššieho súdu. S cieľom zabezpečiť paralelný priebeh schvaľovania oboch návrhov zákonov je nevyhnutné, aby bolo pripomienkové konanie z dôvodu jeho naliehavosti vykonané skráteným spôsobom. Predloženie samostatného návrhu zákona popri novom zákone o štátnej službe podľa predkladateľa najlepšie zodpovedá požiadavke vyslovenej v § 6 ods. 2 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov, t.j. nespájať do jedného návrhu zákona obsahovo nesúvisiace novelizácie viacerých právnych predpisov.

Súčasťou návrhu zákona sú aj novelizácie súvisiacich predpisov, a to zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov, zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a zákona č. 400/2009 Z. z. o štátnej službe a o zmene a doplnení niektorých zákonov v znení neskorších predpisov.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Návrh zákona zakladá vplyvy na verejné financie. Návrh zákona nezakladá vplyvy na  podnikateľské prostredie, nebude mať sociálny vplyv, ani vplyv životné prostredie, informatizáciu spoločnosti a na služby verejnej správy pre občana. Podrobnosti sú uvedené v doložke vybraných vplyvov.

Návrh zákona bol predmetom skráteného pripomienkového konania a predkladá sa bez rozporov.